Her er VIF-fansen som vil sende Rekdal ut av cupen
– Det her har vi snakket om i mange, mange år. Det er dette som har vært drømmen. Vi pratet om det igjen etter vi gikk videre kvalifiseringen; «Tenk om vi får Vålerenga». Dette er veldig stort, sier Mehran Ansari til VG. Han er keeper og sportslig leder på 4. divisjonslaget Løten. Siden NFF fredag formiddag offentliggjorde cupoppsettet med Vålerenga som motstander på Løten stadion onsdag om to uker, har meldingene rullet inn jevnt. Sammen med midtbanesjef Øyvind Mellum er Ansari nemlig fast inventar sammen med de ivrigste supporterne på alle Vålerenga-kamper. Fredag stiller de på tribunen i Lørenskog Ishall - lørdag er de på plass på Ullevaal for å se storkampen mot RBK. – Det blir jo veldig rart å spille mot Vålerenga. Det er det ingen tvil om. Men det blir moro! Vi kommer til å stå på alle mann og gi de kamp. Det er ikke snakk om noe hjelp. Jeg skal holde nullen, sier Ansari selvsikkert, og legger til: – Lengst mulig... Cupfest landet rundt: Slik spilles første runde i cupen4. divisjonsklubben fra den lille bygda utenfor Hamar er i cupens 1. runde for første gang siden 1984, og håper på 1500 tilskuere med storfint besøk fra Tippeligaen. Det kan i så fall gi opp mot 200.000 kroner i klubbkassa. – Det blir en stor opplevelse for Løten. Nå blir det alle mann på dugnad for å lage en cupfest. Så får vi se om vi klarer å bidra litt sportslig også. Og jeg håper Vålerenga stiller med det beste laget. Det er vel neppe rom for noe feilskjær der nå så, sier Ansari. Han har holdt med Vålerenga siden han kom fra Iran til Norge i 1999 og ble med kompisen Mellum på Ullevaal. Med mange kamerater i VIF-miljøet har han planen klar for feiringen etter kampslutt uansett utfall. – Vi kommer til å feire for fullt om vi vinner. Blir det tap kan vi spørre om å få sitte på med klansbussen tilbake til Oslo og bli med på festen der! 1. runde i cupen i fjor: Tjener fett på cupfest mot VIF: – Det er syke tilstanderØyvind Mellum fryktet cupduell mot et av de lokale 2. divisjonslaget, men gleder seg voldsomt til å møte Ghayas Zahid, Daniel Fredheim Holm og Christian Grindheim på midtbanen. – Vanligvis har jeg mye ball og «strør» mye, men nå blir det nok å løpe imellom. Vi får se hvor hvor gode de egentlig er nå, men har vel ikke noe håp om å slå dem ut. Så ærlig må jeg være. Vi er et bra 4. divisjonslag, men ikke så bra. Dette klarer Vålerenga fint uten at vi må hjelpe dem, sier Mellum. Han scoret et av målene da Redalen ble slått 3-2 borte i den avgjørende kvalifiseringskampen denne uken. Med ny nettkjenning mot Vålerenga ofrer lagets straffeskytter gjerne et gult kort for å rive av seg drakten for å vise frem VIF-tatoveringen på brystet. – Man må jo lage litt show hvis sjansen kommer! – Hva gjør du hvis dere får straffe i det 90. minutt på stillingen 0-0? – Kanskje jeg forteller keeperen hvor jeg skal skyte. Da har han hvert fall en fair sjanse, sier Mellum og ler.Vålerenga-trener Kjetil Rekdal tenker naturlig nok mest på lørdagens storkamp mot Rosenborg i dag, men hadde fått med seg at Løten har flere VIF-sympatisører på laget da VG snakket med ham fredag ettermiddag. – Det er jo stas! For dem blir det en fantastisk morsom opplevelse å spille mot Vålerenga. Det er artig for oss også, sier Rekdal. – Med en Løten-keeper som holder med VIF så er vel avansementet i boks? – Vi får ingen hjelp. De kommer jo til å spille over evne. Nå skal vi klare å slå et 4. divisjonslag uansett, men de har alt å vinne. Vi spilte mot Malvik en gang der keeperen visstnok holdt med oss, og han leverte sitt livs kamp. At noen kaster ballen i mål eller skyter utenfor med vilje har jeg ingen tro på. Vålerenga har de siste årene nærmest blitt kjent for å ryke mot lag fra lavere divisjoner i tidlige cuprunder. Men Løten fra nivå fem skremmer ikke Rekdal. – Mot 2. divisjonsklubber er det muligheter for å ryke for et Tippeliga-lag. 3. divisjon skal være for stor forskjell. Det kan kanskje bli trøbbel 1 av 1000 ganger. Jeg har forstått at de har satt sammen et bedre lag enn på lenge på Løten, og vi skal ha respekt for dem, men å tapte mot et lag fra 4. divisjon skal ikke være mulig, sier Rekdal. 47-åringen syns det er helt greit at Vålerenga nå kommer seg litt utenfor Oslo-gryta i cupens 1. runde, men ikke bare fordi han selv er bosatt på Ottestad like utenfor Hamar - et kvartes kjøretur fra Løten stadion. – Jeg kikket litt på de lagene vi kunne få i går, og hadde en viss anelse at vi kom til å ende her oppe. Da ante det meg at det kunne bli Løten.
Lørdag synger de seg hese sammen med Klanen på Ullevaal. I NM-duellen om to uker skal keeper Mehran Ansari og midtbanedirigent Øyvind Mellum påføre sine VIF-helter nok et pinlig cuptap.